“ক্ষমতায় সুদখোর, জঙ্গিনেতা ইউনুস,” কেন এমন বললেন হাসিনা?

ওয়েব ডেস্ক: নারী নির্যাতন ইস্যুতে ইউনুস সরকারকে কটাক্ষ করলেন শেখ হাসিনা (Sheikh Hasina)। সম্প্রতি বাংলাদেশে (Bangladesh) যে ধর্ষণের ঘটনা ঘটেছে, তা নিয়ে ক্ষোভ প্রকাশ করেছেন প্রাক্তন প্রধানমন্ত্রী। রবিবার আওয়ামি লিগের অফিসিয়াল সামাজিক মাধ্যম পেজ থেকে প্রকাশিত এক অডিওবার্তায় তিনি এই বিষয়ে গভীর উদ্বেগ জানান এবং অন্তর্বর্তী সরকার (Interim Government) এবং প্রধান উপদেষ্টা মহম্মদ ইউনুসকে (Mohammed Yunus) তীব্র আক্রমণ করেন। তিনি বলেন, “ক্ষমতায় এসেছেন একজন সুদখোর, জঙ্গিনেতা ইউনুস।”

প্রায় ৯ মিনিটের এই অডিওবার্তায় হাসিনা দাবি করেন যে, তাঁর শাসনকালে নারীদের সুরক্ষা (Women Safety) নিশ্চিত করতে বেশ কিছু কঠোর আইন প্রণয়ন করা হয়েছিল। কিন্তু বর্তমান সরকারের সময়ে সেই সব আইন উপেক্ষিত হচ্ছে বলে অভিযোগ করেন হাসিনা। তিনি বলেন, “আমাদের সময় আমরা নারীদের নিরাপত্তার জন্য কঠোর ব্যবস্থা নিয়েছিলাম। কিন্তু এখন নারীদের সম্মান নেই, তাঁদের পোশাক থেকে শুরু করে চলাফেরা পর্যন্ত নিয়ন্ত্রণ করা হচ্ছে।”

আরও পড়ুন: ত্রাসের দেশ বাংলাদেশ: আট বছরের বালিকাকে নির্মম ধর্ষণ

এছাড়াও নারী অধিকারের জন্য ইউনুস সরকার বাস্তবে কোনও কার্যকর পদক্ষেপ নিচ্ছেন না বলে দাবি করেন শেখ হাসিনা। তিনি বলেন, “ইউনুস সব সময় বড় বড় কথা বলেন, কিন্তু বাস্তবে কী কাজ হচ্ছে? আমার সরকার থাকলে আন্দোলনকারীদের কথা শোনা হতো, কিন্তু এখন কেউ মুখ খুললেই দমন করা হচ্ছে।” তিনি আরও বলেন, “ইউনুসের হাত থেকে দেশকে রক্ষা করতে হবে এবং নারীদের সম্মান রক্ষা করতে হবে।”

উল্লেখ্য, সম্প্রতি মাগুরায় ৮ বছরের এক শিশুকে ধর্ষণের ঘটনায় ফের সরগরম হয়েছে বাংলাদেশ। আদালত ছয় মাসের মধ্যে বিচার শেষ করার নির্দেশ দিলেও জনগণের মধ্যে ক্ষোভ কমেনি। এই কারণে বর্তমানে দেশজুড়ে সৃষ্টি হয়েছে রাজনৈতিক উত্তেজনাও।